b'\n_START_ARTICLE_\nEskatologi\n_START_PARAGRAPH_\nEskatologi er l\xc3\xa6ren om de siste tider, verdens undergang og eventuell fornyelse. Eskatologien spiller en viktig rolle i flere religioner, blant annet i hinduismen, buddhismen, parsismen, j\xc3\xb8dedommen, kristendommen og islam, men ogs\xc3\xa5 i norr\xc3\xb8n mytologi og andre mytologiske forestillinger. Ordet eskatologi er satt sammen av det greske eschatos som betyr \xc2\xabytterst\xc2\xbb eller \xc2\xabsist\xc2\xbb, og logos, det vil si \xc2\xabord\xc2\xbb eller \xc2\xabl\xc3\xa6re\xc2\xbb.\n_START_SECTION_\nEskatologi i ulike religioner\n_START_PARAGRAPH_\nInnen kristendommen ser man det gjerne slik at Bibelen bygger p\xc3\xa5 en historieforst\xc3\xa5else som skrider frem mot et m\xc3\xa5l. Gud styrer historien mot den endelige oppfyllelse av den hensikt han har med hele sin skapning. Mange kristne snakker om at den kristne kirke lever i tiden mellom det allerede oppfylte m\xc3\xa5l, nemlig Jesu d\xc3\xb8d og oppstandelse, og den fremtidige oppfyllelse av m\xc3\xa5let, begivenhetene i de siste tider ved Jesu gjenkomst._NEWLINE_Innen zarathustrismen oppfattes verdenshistorien som en strid mellom den gode Ahura Mazda og den onde Ahriman. Tiden skal vare i tolv tusen \xc3\xa5r som deles i fire tretusen\xc3\xa5rige perioder. F\xc3\xb8r og etter de tolv tusen \xc3\xa5rene er tiden uendelig.'